钦定古今图书集成/理学汇编/文学典/第167卷 > 《徐师曾文体明辩》 > 《谢准朱书撰田弘正碑文状》元·稹
## 钦定古今图书集成/理学汇编/文学典/第167卷 > 《徐师曾文体明辩》 > 《谢准朱书撰田弘正碑文状》元·稹

“魏博节度使李愬请与田弘正立《德政碑》。”右臣伏奉
今月二十四日敕，令臣撰前件碑文。伏以田弘正首
变魏俗，彰先帝之睿谋；近入镇州，宣陛下之神武。积
成忠恳，大有勋劳。人怀去思，愿刻金石。陛下所宜外
诏台席，内委翰林，妙选雄文，式扬丕绩。岂谓天光曲
照，御札特书，猥付微臣，实非常例。且臣顷以特恩拔
擢，便欲效死仰酬，遂竭愚诚，累蒙召对。自去年九月
以后，横遭谤毁，无由再睹天颜。分随枯朽而凋，永绝
恩波之望。岂料圣慈长在，记忆姓名，无人奏请撰碑，
便自宸衷宣付。微臣忝非木石，粗有肺肠。空怀感激
之心，未获杀身之所。无任感恩思报，镂骨铭肌之至。